Anno Domini millesimo quadringentesimo sexagesimo quarto, quartadecima die mensis septembris, apud Cistercium statuta sunt haec, in eiusdem Ordinis Cisterciensis Capitulo generali. 1.   Commendabilem et valde fructuosam domini Cisterciensis, s. th. pr., operam et sollicitudinem, quam pro recuperatione ecclesiae de Scardebourg in Anglia suo Cisterciensi monasterio ad opus partis expensarum Capituli pertinentis, apud serenissimum et illustrissimum regem Angliae, nobilissimosque eiusdem regis et regni proceres et conciliarios [consiliarios ] adhibuit, praesens generale Capitulum laudans et approbans cum benigna exhortatione ad perseverandum in huiusmodi prosecutione ecclesiae, eidem domino Cistercii benigne committit, quatinus per se vel per suos ad hoc deputandos huiusmodi materiam prosequi sic dignetur, quod tandem votivum deduci valeat ad effectum ; et praeterea omnes et singulos Ordinis abbates in praefato regno Angliae et partibus Walliae existentes, idem generale Capitulum attente monet et hortatur, quatinus ipsi tamquam veri Ordinis filii pro recuperatione et assecutione huiusmodi ecclesiae, quae pro ipsis et toto Ordine communis est, viriliter accincti suas vires, copias, fortunas et amicos exponere, applicare et exhibere non pigritentur, optimam mercedem a Deo et ab Ordine fructuosam reportaturi commendationem, venerabili patri abbati de Fontibus, s. th. pr., committendo, quatinus diffinitionem huiusmodi exhortatoriam singulis patribus abbatibus praememoratis per se aut per suos nuntios fideliter et incunctanter notificare et insinuare faciat et procuret. 2.   Sicut corpus naturale, mox ut fuerit acephalum, vita caret naturali, sic corpus mysticum absque capite vita carere dignoscitur politica, et ubi non est custos director aut rector, ibi confusa et inordinata sunt omnia ; cum itaque sicut ad praesentis Capituli generalis devenit notitiam, provisor collegii Sancti Bernardi Oxoniensis, qui caput, custos, director et rector eiusdem collegii censetur per totum anni circulum vel quasi a dicto collegio se absentet, et in proprio monasterio, in quo prioratus exercet officium continue vel quasi, resideat, sicque dictum collegium absque custode et studentes in eodem absque reprehensore agunt quod volunt, praesens generale Capitulum de remedio volens providere, abbati de Fontibus, s. th. pr., districte praecipit et mandat, quatinus praefatum provisorem ad continue residendum in dicto collegio, regiminique et directioni scolarium intendendum indissimulanter compellat, quod si noluerit, ipsum ab huiusmodi provisoratus officio privet et deponat, ac alium qui huiusmodi officio dignus sit, ordinet et instituat, in plenaria Ordinis potestate. 3.   Cum Ordo noster Cisterciensis sic a principio sit a sanctis patribus ordinatus et institutus, quod uniformitas in cantu, habitu, libris, ceremoniis ceterisque regularibus observantiis haberetur, ipsaque uniformitas quoad praemissa in omnibus pene regionibus, praeterquam in regno Angliae, perseveret, in quo tam abbates quam ceteras Ordinis personas regulares a forma regulari habitus aliquantulum recessisse, et formae venerabilium religiosorum Ordinis sancti Benedicti quodammodo se formasse videntur, praesens generale Capitulum ipsos abbates et religiosas Ordinis personas ad resumendum et deferendum formam habitus, quem instituerunt et dederunt primi patres nostri, salubriter inducere satagens, praefatos abbates et regulares Ordinis personas idem generale Capitulum benigne monet et hortatur, quatinus habitus regulares quos de cetero de novo fieri facient, formae habitus per capellanum domini Cisterciensis, abbati de Fontibus, s. th. pr., novissime derelictae, conformari et assimilari procurent, praefato abbati de Fontibus committendo, quatinus in proxima convocatione patrum eiusdem regni, huiusmodi Capituli generalis statutum publicare, notificare et observari facere non omittat. 4.   Res humanae vanitati et mutabilitati subiectae sicut aquarum more fluentium continue fluunt et volvuntur, ita congruis regularum et statutorum seclusis et retinaculis sedulo indigere noscuntur, licet itaque patres nostri exaltationem, augmentationem et multiplicationem litteratorum virorum in Ordine zelantes olim salubriter statuissent, ut scolares in studiis generalibus et praesertim in collegio Sancti Bernardi Parisiis studentes, post decursum certi et limitati temporis spatium, et non ante, ad gradus promoveri debuissent, quidam tamen, sicut ad praesentis Capituli generalis devenit notitiam, moderni eiusdem collegii studentes, statuti et ordinationis tam salubris immemores seu contemptores, ante tempus huiusmodi ad gradus promoveri molientes, quasdam scedulas fictas sibi affigi et testes subornatos et falsos, quibus mediantibus ad gradus ambitiose concupitos perveniant procurare et palam ante doctores et magistros sacrae facultatis theologicae, in non modicum Ordinis et personarum ipsius opprobrium et scandalum, adducere conantur. Quibus praesens generale Capitulum, prout sibi incumbit, de remedio cupiens opportuno providere statuit, ordinat et decernit, quod quilibet eiusdem collegii scolaris, priusquam ad quemcumque gradum, in facultate theologiae assequendum praesentetur, coram provisore magistro regente et ceteris de consilio eiusdem collegii personaliter compareat, suasque scedulas et testes secum apportet, adducat et praesentet, sicque visis et examinatis tam testibus quam scedulis huiusmodi, si sufficientes et veraces inveniantur facultati et magistris per dictum magistrum regentem, et non alias praesentetur, praefato provisori, magistro regenti et aliis de consilio idem Capitulum districtissime iniungens, ut praesens statutum, ordinationem et decretum de cetero inviolabiliter faciant et procurent observari, necnon et illud de iuramento baccalariorum licentiandorum, antequam ad licentiam cancellario Parisiensi praesentetur, in novella distinctione nona, capitulo septimo contentum. 5.   Sacrum et venerabile Sancti Bernardi Parisiensis collegium, quod est praecipuum decus et insigne speculum ac exemplar clarissimum ceterorum Ordinis collegiorum, venerabiles patres nostri memoratu dignissimo continuis favoribus et largifluis muneribus iugiter sunt prosecuti, hoc praecipue felicis recordationis Sanctissimus Papa Benedictus XII et reverendissimus quondam cardinalis Albus, qui tam solemnem et speciosam ecclesiam in eodem collegio inchoarunt, et ad perfectum quod nunc habet deduxerunt, multiplicibus et copiosis suis largitionibus augmentarunt et dotati sunt ; quorum imitatione et exemplo merito induci deberemus ad succurrendum et consulendum piis et compatientibus oculis indigentiae et paupertati eiusdem collegii tam solemnis, ex quo tot insignes viri, sicut totus mundus novit, prodierunt ; cuius fructus, redditus et proventus per calamitates varias et multiplices clades, pestes, guerras aliaque infortunia, quae plusquam quadraginta annis circa regiones illas viguerunt, adeo sunt diminuti et exiles effecti, quod vix ad necessariarum et quotidianarum reparationum conductionem sufficiant. Iam vero, sicut ad praesentis Capituli devenit notitiam, inclita Parisiensis civitas certum privilegium et mandatum a rege Franciae obtinuit pro reparatione et reductione cuiusdam aquaeductus seu alvei, per quem quidam rivulus ante guerras intrans ipsam civitatem, et suo transitu loca dicti collegii caenosa irrigans et mundans decurrebat ; quiquidem aqueductus seu alveus per obtrusionem ipsius rivuli plurimis fecibus, saxis, lignis et aliis immunditiis ad altitudinem non modicam diutino temporis successu impletus est, ipsum autem alveum evacuare et mundare pro portione et quantitate ipsum concernente, quae non parva est, ad ipsum collegium spectat, quod perficere absque personarum Ordinis pio iuvamine minime valeret ; quapropter idem Capitulum ex praemissorum consideratione eiusdem collegii necessitati ex corde compatiens eidem, per omne quod in ipso est, succurrere volens, omnes et singulos Ordinis abbates, abbatissas et ceteras Ordinis personas, idem generale Capitulum in visceribus Iesu Christi attente monet et hortatur, quatinus ad huiusmodi opus peragendum manus adiutrices eidem collegio favorabiliter et copiose porrigere, ac de bonis sibi collatis secundum possibilitatem suam conferre et largiri dignentur, sicque ipsum opus ad honorem et commendationem Ordinis, praefatique collegii commodum et profectum votivum valeat deduci ad effectum ; ut autem praenominati abbates, abbatissae et aliae regulares Ordinis personae ad tam pium opus tanto se liberaliores se reddant, quanto per hoc se viderint uberioribus gratiarum benedictionibus ab ipso generali Capitulo prosecutos, omnibus et singulis qui ad huiusmodi opus manus porrexerint liberales, praesens generale Capitulum concedit licentiam et facultatem eligendi confessorem de Ordine, qui pro semel ipsos et quemlibet ipsorum seu ipsarum in foro conscientiae dumtaxat absolvat ab omnibus et singulis sententiis, casibus et peccatis eidem generali Capitulo specialiter reservatis, dispensatque cum eis super irregularitate, si quam contraxerint, nisi talis foret irregularitas propter quam Sedes Apostolica merito foret consulenda. Datum etc. 6.   Licet religiosorum virorum et praesertim monachorum proprium officium sit plangere, maximeque deceat religiosos sacris litteris mancipatos omni virtute ceteris lucere, omnemque levitatem et dissolutionem morum maturitate et modestia comprimere et cohibere, nihilominus sicut praesens generale Capitulum veridicis relatibus didicit, quidam Ordinis scolares in collegio Sancti Bernardi Parisiis studentes, monachos se fore minime cognoscentes, festa nationum more dissolutorum et saecularium celebrare commessationibus et ebrietatibus indulgere, ludos, choreas cum lubricis et lascivis carminibus, musicalibus instrumentis, etiam cum indecentibus habitibus ducere, plurimasque dissolutiones et insolentias contra omnem nedum Ordinis sed etiam cleri honestatem exercere non verentur, quae sub dissimulationis velamine praesens generale Capitulum praeterire non valens, omnibus et singulis praefati collegii scolaribus tam praesentibus quam futuris, tam graduatis quam non graduatis, sub perpetuae emissionis a dicto collegio poena inhibet, ne de cetero praemissas dissolutiones, insolentias, commessationes seu quascumque ineptias, levitates et laetitias, quas more gentilium festa Bacchi et Veneris ritu barbarico celebrantium vulgariter festa vocant, celebrare, exercere seu frequentare praesumant ; provisori qui nunc est et qui pro tempore fuerit, idem Capitulum districtissime iniungens, quatinus contra facientes a praedicto collegio indissimulanter et indilate emittat, in plenaria Capituli generalis potestate. 7.   Generale Capitulum sufficienter informatum super inconvenientibus, periculis et scandalis, quae ex dimissione apertionis portae collegii Sancti Bernardi Parisiis, tempore refectionis, possunt emergere, volensque eisdem salubriter obviare, statuit et ordinat quod secunda porta eiusdem collegii utriusque refectionis tempore, per bedellum eiusdem collegii sollicite claudatur, clavesque dictae portae eisdem horis seu temporibus et de nocte per solum provisorem, aut in eius absentia suppriorem aut deputatum ab eis dumtaxat custodiantur. 8.   Acerbitatem et duritiam quorumdam abbatum Ordinis, qui suos scolares ad Parisiense studium saepius et sub gravissimis poenis moniti cum debitis et sufficientibus provisionibus mittere distulerunt et differunt, generale Capitulum diutius ferre non valens, omnes et singulos tales declarat in his scriptis sententia excommunicationis fore innodatos, eosque poenam dupli expensarum, quas ipsi studentes fecissent incurrisse, omnibus et singulis commissariis super compulsione missionis huiusmodi scolarium deputatis, in virtute salutaris obedientiae, et sub excommunicationis poena districtissime praecipiens et iniungens, quatinus suas praemissas commissiones, quas eis Capitulum confirmat, exsequendo, omnes et singulos sic per ipsos monitos et qui non miserunt, aut qui de sufficienti bursa suis scolaribus minime providerunt aut provident, excommunicatos palam et publice denuntient, ac tales in valvis ecclesiarum et aliis locis publicis affigant seu affigi procurent, et ne revocentur scolares, per generale Capitulum in eodem collegio retenti, sub eisdem censuris et poenis impediant, necnon ad solutionem huiusmodi dupli per omnes iuris et iustitiae vias, etiam cum invocatione auxilii brachii saecularis, si opus sit, viriliter et indissimulanter compellant et compelli procurent, in plenaria Ordinis potestate. 9.   Generale Capitulum ad hoc dignoscitur institutum ut omnis dissolutio, inhonestas et curiositas praescindatur et resecetur ; quapropter omnes et singuli tam abbates quam monachi, et qui nunc cum eis sint in ipso Capitulo convenientes in omni tam habitus quam gestus maturitate et honestate debent comparere, nihilque in eorum gestibus, habitibus et conversatione praesertim tempore illo debet apparere, quod possit offendere intuentes, quibus non obstantibus nonnulli tam abbates quam monachi et servitores in eorum habitibus et gestibus sunt tam incompositi et immaturi, quod ex eorum inspectione nihil praeter lasciviam carnisque petulantiam et dissolutionem potest reportari ; qua de re omnibus et singulis abbatibus et religiosis Ordinis per generale Capitulum districtissime prohibet ne in generalibus Capitulis amodo comparere audeant nisi in habitibus maturis et honestis, neque quoscumque servitores secum adducant, qui per suos habitus nimis comptos, decurtatos vel lascivos offendant vel ad vanitatem inducant intuentes. 10.   Reformationem et visitationem generalem omnium et singulorum monasteriorum Ordinis in regno Angliae et partibus Walliae consistentium, utriusque sexus et cuiuscumque generationis existant, venerabilibus patribus de Fontibus, s. th. pr., de Wardona et de Ioravalle monasteriorum abbatibus, in utraque Cantuariensi scilicet et Eboracensi provinciis ac partibus Walliae, tam coniunctim quam divisim, per dominum Cisterciensem, s. th. pr., iustis et rationabilibus de causis dum nuper ad ipsum regnum accessit, auctoritate generalis Capituli commissam, necnon venerabiles patres de Wobourna, de Ryevalle et de Regaliloco monasteriorum abbates contributionum collectores per ipsum dominum Cisterciensem in eisdem provinciis et partibus Walliae constitutos, praesens generale Capitulum ratificat, approbat et confirmat, per hanc tamen diffinitionem commissioni seu diffinitioni Capituli generalis anno novissime lapso super reformatione eorumdem monasteriorum venerabilibus patribus de Wardona et de Gratiis iuxta turrim Londinarum monasteriorum abbatibus, in Cantuariensi provincia, tam coniunctim quam divisim datae, editae et concessae, non vult idem Capitulum in aliquo derogare, sed vult et decernit, quod ipsi de Wardona et de Gratiis huiusmodi reformationis officio gaudeant et utantur per tempus commissionis eisdem, ut praemittitur, altero anno concessae una cum aliis per praefatum dominum Cisterciensem de novo tam coniunctim quam divisim deputatis et institutis. 11.   Generale Capitulum committit abbati de Charitate, quatinus debite et diligenter se informet super controversia seu quaestione inter fratrem Ioannem Boneti de Lemer, dudum abbatem Montis Sanctae Mariae et Petrum Cordier de Fraxino, super quadam pecuniarum summa sibi per eumdem Boneti deberi praetensam, de qua idem Petrus in Capitulo generali supplicationem porrexit, et si per obligationem, testes fide dignos, aut alias debite invenerit dictum Ioannem Boneti eidem Petro obligatum aut teneri, ad plenam et totalem satisfactionem per omnes iuris sanctiones compellat, in plenaria Ordinis potestate. 12.   Abusivum et illicitum tractatum de domo seu grangia tardissime per abbatem et conventum de Misericordia Dei, Pictaviensis dioecesis, ad perpetuitatem tradita fratri Ioanni Coppelin, dudum eiusdem monasterii de Misericordia Dei professo et moderno abbati de Stella, Capitulum generale cassat, irritat et annullat, eidem fratri Ioanni Coppelin super iure hac occasione in ipsa domo praetenso perpetuum silentium imponendo et sub communicationis poena eidem districte praecipiendo, quatinus omnia et singula bona mobilia, cuiuscumque qualitatis aut naturae existant, quae promissione sui abbatis tempore suae promotionis possidebat, plene et integre restituat, et de ipsis veram et fidelem rationem moderno abbati et conventui de Misericordia Dei faciat, litterasque traditionis praedictae domus tradat infra duos menses a notificatione praesentis diffinitionis, omni appellationis obstaculo remoto, ipsi abbati de Misericordia Dei per censuras Ordinis inhibendo, ne de cetero tales tractatus, traditiones vel conventiones suis religiosis, contra Ordinis statuta facere praesumat, quinimo si quos vel quas fecerit, revocet et annullet. 13.   Ad vitandum nefandum proprietatis vitium et indebitum et ridiculosum modum tradendi domos seu firmas et grangias Ordinis et ad tollendum abusus varios super hoc hucusque perpetratos, praesens generale Capitulum sub poenis excommunicationis et depositionis districtissime inhibet omnibus et singulis Ordinis abbatibus et regiminum praesidentibus, et eorum cuilibet, ne quocumque colore quaesito suis religiosis aut aliis quibuscumque regularibus eiusdem Ordinis personis domos, grangias, firmas, seu quascumque suorum monasteriorum possessiones, ad vitam eorum seu ad perpetuitatem tradant ; sed si aliquos tales tractatus, conventiones, vel domos tradiderint, illico sine quacumque dissimulatione aut mora revocent, non obstantibus quorumcumque dominorum vel principum saecularium supplicationibus aut requestis. 14.   Generale Capitulum audita et attenta pertinacia et rebellione fratris Ioannis, abbatis de Sancto Leonardo, facta domino Pontigniacensi, commissario Capituli generalis, eidem fratri Ioanni districtissime et sub poena depositionis praecipitur, quatinus infra sex menses proxime immediate secuturos suo patri abbati seu visitatori omnes suas computationes de receptis e expensis sui monasterii reddat, et pro huiusmodi rebellionibus et inobedientiis eidem domino Pontigniaci factis frequentet omnes horas canonicas cum suo conventu per unum mensem et sit extra stallum abbatis, abbati de Moroliis committendo, ut praesentem diffinitionem executioni debitae demandet, et eum a sententia excommunicationis absolvat, si humilis et contritus requirat. 15.   Abbati Sancti Disibodi per generale Capitulum committitur, quatinus diligenter se informet de vita, moribus et emendatione sororis Annae Miewiert, conversae monasterii Sanctae Agnetis in civitate Moguntinensi, expresse professae, quae instigante humani generis inimico cum quadam satellite apostatavit, sed ad cor reversa emendationem promittens, ab abbatissa dicti loci repulsam patitur, et si eam contritam bonae voluntatis et emendatam reperiat, abbatissam dicti loci ad eius receptionem compellat, in plenaria Ordinis potestate. 16.   Abbati de Molinis per generale Capitulum committitur, quatinus si sororem Mathildem Vandineere receptam ad habitum conversae in monasterio de Parco dominarum, sic in servitio, ceremoniis et aliis necessariis ad ingressum religionis profecisse invenerit, quod meritis suis exigentibus ad religiosae professae habitum et statum disposita sit et digna, ad hoc abbatissam dicti loci hortetur, et quantum poterit inducat et ipsam benedicendo professam faciat, in plenaria Capituli generalis potestate. 17.   Considerata et examinata ad ingressum religionis nostrae devota affectione, moribus et vita laudabili sororis Ianetae Chouppet, novitiae in monasterio de Wastina, Capitulum generale misericorditer et benigne secum dispensat, ut non obstante illegitimatione, quam extra matrimonium nascendo contraxit, ad professionem et ceteros actus legitimos, honores, officia, dignitate abbatiali seclusa, recipi et promoveri valeat. 18.   Ad idem, pro fratre Chaudelam, novitio in monasterio de Valle clara, et ut possit et valeat secundum discretionem sui abbatis, et prout merita sua requirent, ad sacros ordines promoveri. 19.   Abbatibus de Savigniaco, de Bellabrancha, de Oratorio, de Campania et de Claritate, tam coniunctim quam divisim, per generale Capitulum committitur, quatinus se diligenter et debite informent super moribus, vita et conversatione fratris Ioannis Davoyne, religiosi de Claromonte, Cenomanensis dioecesis, de cuius scandaloso regimine, prout rumor ad aures praesentis Capituli dolenter pervenit, et si eumdem, ut fertur, instabilem, inobedientem, conspiratorem, intoxicatorem aut alias criminosum et suis superioribus aut fratribus minas inferentem, omni dissimulatione semota, eum graviter secundum casuum exigentiam, iuxta formam statutorum Ordinis, puniant et corrigant taliter quod timor poenae sibi a similibus perpetrandis meta existat, et ceteris transeat in terrorem, eumdem si sua exigant demerita, ad aliquod remotum monasterium, auctoritate Capituli generalis transmittendum, nonnisi eiusdem Capituli licentia reversurum. 20.   Abbati Uterinae vallis per generale Capitulum committendo praecipitur, quatinus fratrem Iacobum suum conversum, qui, ut fertur, maligno spiritu repletus, ab Ordine absolvi et uxorari diversis mediis procurat, in quocumque statu eum reperiat, incarceret et debite puniat et corrigat, in plenaria Ordinis potestate. 21.   Propter multitudinem agendorum et onerum monasterii de Insula Barrensi, et laudabilem recommendationem moderni scolaris eiusdem monasterii de Insula studentis in collegio Sancti Bernardi Parisiensis, generale Capitulum statuit et ordinat, et in virtute salutaris obedientiae, praecipit abbati de Sancto Benedicto, quatinus de cetero solvat medietatem bursae eiusdem scolaris, et ad hoc per censuras Ordinis et omnes iuris et iustitiae vias compellatur, in plenaria Ordinis potestate, executionem praesentis diffinitionis abbati de Vallibus in Ornesio committendo. 22.   Abbatibus de Aceyo, s. th. pr., et de Charitate per generale Capitulum praecipiendo committitur, quatinus quam citius commode fieri poterit, se ad monasterium de Roseriis personaliter transferant, et ibidem super veritate vel falsitate quorumdam articulorum contra abbatem dicti loci praesentatorum per promotorem causarum huius Capituli, per testes non suspectos et fide dignos, magis ad plenum se informent, et causam et materiam debito fine terminent, sententient et pleno iure diffiniant in plenaria Ordinis potestate, salva in omnibus iurisdictione domini Morimundi, de cuius consensu, auctoritate Capituli generalis pro hac vice dumtaxat, de novo abbate per electionem canonicam aut alias debite, si casus se offerat, poterunt providere. 23.   Generale Capitulum committendo praecipit abbati de Villereyo, quatinus fratrem Conradum de Haitoy, per dominum Morimundi auctoritate Capituli generalis ad dignitatem abbatialem monasterii de Castellione promotum et installatum, eamdem promotionem et omnia inde secuta confirmando et approbando, iterato et ex abundanti installet, illos religiosos dicti monasterii, qui eidem abbati nondum professionem fecerunt, per censuras Ordinis ad profitendum et humiliter obediendum compellendo, aut nolentes ad hoc alibi transmittendo, et alium sinistre et indebite intrusum ad sufficienter et debite eidem abbati rationem et computum reddendum de omnibus et singulis receptis et expensis per eumdem intrusum factis, et ut ad praefatum monasterium de Aureavalle, unde exivit, eumdem intrusum redire compellat, astringatque omnes et singulas eiusdem monasterii personas regulares devote et humiliter eidem abbati moderno profitentes et favorem praestantes, ab excommunicationum sententiis absolvendo, in plenaria Ordinis potestate. 24.   Generale Capitulum omnes et singulos tractatus, conventiones et pactiones contra formam statutorum et observantias Ordinis, per abbatem et conventum monasterii Pruliaci [Prulliaci], Senonensis dioecesis, cum quibuscumque personis saecularibus aut alias indebite absque licentia et consensu domini Cistercii, patris abbatis eiusdem monasterii vel Capituli generalis contractos, passatos et initos, cassat, annullat et revocat, praecipiens et mandans districte abbati moderno eiusdem monasterii Pruliaci [Prulliaci], ut per omnes iuris et iustitiae vias tales tractatus, conventiones et pactiones revocari faciat, et ad manus dicti monasterii et in pristinum statum reducat seu reduci faciat. 25.   Decisio et finalis appunctuatio controversiae seu querelae exortae in materia appellationis a sorore Elisabeth, abbatissa de Novobosco appellante ab abbate de Moris, commissario domini Claraevallis emissae ex una, et ipsum dominum Claraevallensem partibus ex altera, praesens generale Capitulum committit dominis abbatibus de Cistercio, de Pontigniaco et de Morimundo, et eis quos secum in Divione duxerint vocandos, in plenaria Ordinis potestate. 26.   Abbatibus de Fusniaco, s. th. pr., et de Laude per generale Capitulum committendo praecipitur et iniungitur, ut quantocitius et commodius poterunt, ad monasterium de Cambrone se personaliter transferant, et abbatem ibidem praetensum ad sibi ostendendum bullas et litteras apostolicas suae provisionis, illasque diligenter et debite perlegentes videant et considerant, si de tractatibus, conventionibus et pactionibus per religiosos dicti monasterii factis et passatis, expressa aut aliqualis fiat in eisdem bullis mentio, et prout melius expedire reperient, provideant et ordinent, in plenaria Ordinis potestate. 27.   Generale Capitulum renovat et confirmat commissionem anno praeterito domino Morimundi traditam in omnibus regnis et provinciis, et cum auctoritate ibidem declarata, postmodum plenius declaranda. 28.   Ad idem, pro domino Claraevallis, s. th. pr. 29.   Ad idem, pro domino Pontigniaci. 30.   Capitulum generale committit abbatibus de Altacrista et de Altaripa quatinus se personaliter se transferant ad monasterium de Tela, et informent se, si contractus passatus, factus et initus inter abbatem et conventum dicti monasterii de Tela et Petrum Peillet Perisoram, Nicodemum filium eius et Ioannem Dessanges, Vidricum fratrem eius, Petrum Guey et Uldricum de Volens fabrum, et secundum quod invenerint, referent vel mittant proximo generali Capitulo. 31.   Ad tollendum conturbationem et controversiam exortam occasione permutationis seu dispersionis monialium monasterii Sancti Remigii, Leodiensis dioecesis, et de Felici prato, generale Capitulum committit abbatibus de Iardineto et de Molinis, quatinus quamcitius commode poterunt, ad ipsa monasteria peronaliter [personaliter ] se transferant et diligenter et debite se informent, quis eorumdem locorum convenientior sit et aptior ad habitationem religiosorum et quid ad habitationem monialium, et prout melius invenerint faciendum, faciant et ordinent in plenaria Ordinis potestate. 32.   Abbati de Rippalta per generale Capitulum committitur, quatinus diligenter et debite per censuras Ordinis et in plenaria Capituli generalis potestate, per omnes iuris et iustitiae vias compellat abbatem de Casanova ad satisfaciendum magistro Bernardo Virdoti, Ordinis fratrum Beatae Mariae de Monte Carmeli, expresse professo et sacrae theologiae doctori, de summis 30 floren. renens. 8 ducat. et unius scuti, in quibus eidem dictus abbas Casaenovae, prout per cedulam suam, de qua legitime praesenti Capitulo constitit, est obligatus, prout et eidem de Rippalta constare poterit. 33.   Abbati de Monte Sanctae Mariae per generale Capitulum committitur, quatinus omni dissimulatione remota, viriliter et debite sub poenis excommunicationis compellat abbates de Stamedio et de Cheseriaco ad mittendum per ipsos duos et eorum monasteria coniunctim, infra festum Nativitatis Domini, unum scolarem Parisiis ad collegium Sancti Bernardi cum sufficientibus et decentibus provisionibus iuxta formam *Benedictinae*, alias praefato elapso termino ipsos et eorum officiarios excommunicatos et Ordini inobedientes palam et publice denuntiet, in plenaria Ordinis potestate. 34.   Ad idem, praecipitur abbati de Caritate contra abbates de Aceyo, s. th. pr., et de Roseriis coniunctim, infra praefixum terminum. 35.   Abbatibus de Caroliloco, s. th. pr., et de Belloprato, Belvacensis dioecesis, et eorum cuilibet per se et in solidum, per generale Capitulum committitur, quatinus se debite et diligenter informent super vita et regimine fratris Petri… (*locus vacuus*) diaconi, religiosi professi monasterii Beatae Mariae de Frigidomonte, et si eum furem, criminosum et pluries in apostasiam incidisse, et in priorem et suppriorem dicti monasterii mortis exterminium comminantem et ad exsequendum per villagia et loca circumvicina discurrentem et obstinate incedere, aut alias contra suae vocationis statum damnabiliter vivere repererint, ipsum iuxta Ordinis statuta corrigant et puniant, etiam si sua exigant demerita ad aliquod remotum monasterium ipsum transmittendo, in plenaria Capituli generalis potestate. 36.   Abbati de Lubens per generale Capitulum praecipiendo commttitur [committitur], quatinus fratrem Paulum, religiosum professum monasterii de Grussaw, capiat et incarceret, *eo quod* citatus coram domino Cistercii ad purgandum se super amissione summae 30 flor. ungaricalium per eumdem, sunt fere duo anni, receptae ab abbate de Claratumba ad apportandum eidem domino Cistercii, veritatem huius rei diligenter et debite inquirat, et si eumdem Paulum reperire non valeat, citet ad proximum generale Capitulum fratrem Petrum tunc abbatem de monasterio Lubens, aut eumdem compellat ad satisfaciendum de dicta summa super praetensione, quam habet a praefato monasterio ; quodque ipse abbas de Lubens possit eligere confessorem de Ordine qui eum ab omnibus criminibus, peccatis et sententiis excommunicationis generali Capitulo reservatis pro semel absolvat, et simile beneficium suis religiosis etiam pro semel conferat, in plenaria Ordinis potestate. 37.   Abbatibus de Signiaco et de Bonofonte, et eorum cuilibet per se et in solidum per generale Capitulum committitur, quatinus diligenter et indilate per censuras Ordinis, et sub poenis in statuto Domini Benedicti Papae XII contentis, compellant abbates de Igniaco, de Longoponte et de Valle clara et eorumdem monasteria, ad mittendum Parisiis ad collegium Sancti Bernardi infra proximum festum Nativitatis Domini, cum debitis et sufficientibus provisionibus coniunctim propter cuiuslibet monasteriorum eorumdem inopiam, unum scolarem ad scientiae et litterarum ac morum acquisitionem dispositum, alioquin praefato temporis elapso termino, ipsos abbates ac eorumdem officiarios sententia excommunicationis fore innodatos palam et publice decernant et declarent, in plenaria Ordinis potestate. [REHABILITATIONES] Nota in omnibus istis rehabilitationibus excluditur dignitas abbatialis. 38.   Ad instantiam et humilem supplicationem abbatis de Longovillari, cum fratre Nicolao Bullin, monacho expresse professo eiusdem monasterii, per generale Capitulum misericorditer dispensatur ut non obstante inhabilitate ac infamiae nota, quam incurrit illicenciatus [illicentiatus ] exeundo limites monasterii praefati et ibidem pernoctando spatio quinque vel sex dierum, ad omnes Ordinis actus legitimos, gradus, voces, officia et dignitates, abbatiali seclusa, promoveri valeat et admitti. 39.   Ad idem, pro fratre Petri Caignart, religioso professo eiusdem monasterii, qui similiter illicentiatus exivit et pernoctavit extra ipsum monasterium. 40.   Ad idem, pro fratre Matheo Garsel, eiusdem monasterii professo, qui semel repertus est et visus in eodem monasterio cum muliere suspecta, et exivit per unam fenestram, multas rebelliones et inobedientias Ordini et suis praesidentibus faciendo. 41.   Ad idem, pro fratre Petro de Compendio, religioso monasterii Caroliloci, qui pluries praefatum monasterium illicentiatus exivit et semel condemnatus ad carceres in capitulo per abbatem suum, ire recusavit sine causa, et monasterium exivit. 42.   Ad idem, pro fratre Symone de Herbonies, religioso eiusdem monasterii, qui cum frequenti sine licentia monasterii exitu apostatavit, et fuit fugitivus, furtive accepto equo cellerarii eiusdem monasterii. 43.   Ad idem, pro fratre Roberto Gervand, religioso professo monasterii Beatae Mariae de Claromonte, Cenomanensis dioecesis, de contagio carnis notato et continua negotiatione vendendi et emendi, contra Ordinis statuta et de omnibus casibus usque ad praesens. 44.   Ad idem, pro fratre Philippo Charbonnier, eiusdem monasterii professo, et eisdem casibus, et in simili forma. 45.   Ad idem, pro fratre Petro de Lebare, religioso Beatae Mariae de Valloliis, qui suae salutis immemor, religionis habitu dimisso, per tres hebdomadas apostatavit. 46.   Ad idem, pro fratre Hugone de la Bunerie, eiusdem monasterii professo, qui semel per sex menses apostatando, illicentiatus praedictum monasterium, ubi Domino Deo promisit exsolvere vota sua, exivit et mansit. 47.   Ad idem, pro sorore Margareta Wielardin, professa monasterii Frauwental, in contagio carnis deprehensa et convicta, prole inde secuta. 48.   Ad idem, pro fratre Ulrico Heylpum, professo monasterii de Lucella, de contagio carnis convicto, fractione carceris et evagationis per mundum, absque licentia proprii abbatis. 49.   Ad idem, pro fratre Roberto Corrotiau, religioso professo Beatae Mariae de Castellariis, qui illicentiatus monasterium suum exiens longo tempore apostatavit, et in eadem apostasia celebrando se divinis officiis immiscuit. 50.   Ad idem, pro fratre Alberto, religioso professo monasterii de Bildhusen, qui illicentiatus monasterium exeundo apostatavit. 51.   Ad idem, pro sorore Stephaneta de Chissey, religiosa professa monasterii Beatae Mariae de Tard, de contagio carnis convicta, puerperio inde secuto. 52.   Ad idem, pro sorore Margareta Groszin de Pirkenfeld, quae diaboli instinctu in lubricum carnis prolapsa est, puerperio inde secuto. 53.   Ad idem, pro sorore Margareta Mariscalkin, religiosa professa monasterii de Camposolis, de carnis contagio convicta. 54.   Ad idem, pro sorore Agatha Freninerin, religiosa professa monasterii de Feliciprato, etiam de carnis contagio notata et convicta. 55.   Ad idem, pro sororibus Oda Le Vilain et Margarita de Bruxella, religiosis professis monasterii de Aquiria, de carnis contagio, puerperio exinde secuto, convictis. 56.   Ad idem, pro sorore Aleide, religiosa professa monasterii Beatae Mariae de Hispania, Ambianensis dioecesis, ut non obstante defectu natalium quem patitur, possit ad Ordinis actus legitimos, officia, dignitates et honores, abbatiali seclusa promoveri. 57.   Ad idem, pro fratribus Gasparo Stahel et Nicolao Huzler, religiosis professis monasterii de Waldsachsen, qui illicentiati ipsum monasterium exeuntes apostataverunt. 58.   Ad idem, pro fratribus Georgio Pictons et Ioanne Keylhotz, religiosis professis monasterii Beatae Mariae de Ebraco, qui diaboli versutia seducti, nocturno tempore per supra muros dicti monasterii exiverunt. 59.   Ad idem, pro fratre Eldelvino, religioso professo de Alba dominorum, qui in apostasia contraxit matrimonium. 60.   Ad idem, pro fratre Petro de Parisiis, religioso professo monasterii de Prulliaco, de carnis contagio semel dumtaxat convicto. 61.   Ad idem, pro fratre Martino, religioso professo monasterii Beatae Mariae de Clara tumba, qui in vitium carnis, instigante humani generis inimico, est collapsus. 62.   Ad idem, pro fratribus Conrado Philiberti et Ioanne Goswin, religiosis monasterii de Porta coeli, convictis de carnis contagio. 63.   Ad idem, pro fratre Henrico de Luxembourg, religioso monasterii de Fontemorum, qui apostatando et vagando per mundum, extra monasterium quinque annis mansit, etc. [ALIAE DIFFINITIONES] 64.   Capitulum generale accidenti fractionis brachii abbatis de Brunbach misericorditer compatiens, ipsum a via futuri proximi Capituli supportatum habet et excusat, sibi de gratia speciali annuendo, ut confessorem idoneum de Ordine, qui eum pro semel dumtaxat possit et valeat absolvere in foro conscientiae ab omnibus peccatis, criminibus et excommunicationum sententiis generali Capitulo reservatis, quodque simile beneficium etiam pro semel possit suis religiosis conferre. 65.   Capitulum generale praecipit fratri Ioanni de Laforest, religioso professo monasterii Beatae Mariae de Petris, quatinus dimittat et relinquat grangiam seu domum de Veillet, eidem monasterio pertinentem, grana et laboragia huius anni accipiendo et bona in eadem domo seu grangia existentia, parentibus suis pertinentia eisdem reddendo, dummodo quod ita constet, et vadat ipse de Laforest ad monasterium praefatum, ibidem regulariter vivendo et sibi per abbatem de victu et vestitu honeste ministretur et provideatur. 66.   Abbatibus de Ursicampo, de Laude, de Caricampo, de Vaucellis, et eorum cuilibet per se et in solidum, praesens generale Capitulum committit et praecipit, quatinus sub poenis excommunicationis indissimulate adstringant et compellant sororem Ioannam Warine, religiosam professam monasterii de Pratis prope Duacum, a multis diebus immemorem suae salutis et votorum ab ea emissorum, damnabiliter contra Ordinis et personarum honorem et bonam famam vagantem, ad dictum monasterium suae professionis redeundum et revertendum, et abbatissam dicti loci, si renuat, compellendum ad eamdem recipiendam, in plenaria Ordinis potestate. ELECTIONUM CONFIRMATIONES 67.   Electionem, promotionem et installationem fratris Ioannis Bonsart de Belsomonte, monasterii Beatae Mariae de Belloprato, Tullensis dioecesis, expresse professi, ad dignitatem abbatialem praefati monasterii de Belloprato per dominum Morimundi, patrem abbatem eiusdem monasterii, prout in decreto… *etc*… confirmat. 68.   Ad idem, pro fratre Ioanne Duselbach, religioso professo monasterii Sancti Disibodi, Maguntinensis dioecesis, ad dignitatem abbatialem dicti monasterii per abbatem Otterburgensem, patrem abbatem immediatum eiusdem monasterii. 69.   Ad idem, pro fratre Antonio Lecomte, religioso professo monasterii de Eleemosina, Aurelianensis dioecesis, in abbatem praedicti monasterii promotum per abbatem de Curia Dei, commissarium domini Cisterciensis, patris abbatis immediati eiusdem monasterii. 70.   Ad idem, pro fratre Petro Ganston de Fallone, religioso professo monasterii de Loco crescenti, alias de Tribus regibus, ad dignitatem abbatialem praefati monasterii per dominum Morimundi, commissarium a generali Capitulo deputatum. 71.   Ad idem, pro fratre Nicolao Peysser de Egra, religioso professo monasterii de Waltsassen, ad dignitatem abbatialem eiusdem monasterii per abbatem monasterii de Volkolderode, patrem abbatem eiusdem monasterii. 72.   Ad idem, pro fratre Ioanne de Speciosa valle, religioso professo monasterii de Schöntal, ad dignitatem abbatialem monasterii de Pomerio, alias Bomgarten, Argentinensis dioecesis, per abbatem de Novocastro, patrem abbatem immediatum eiusdem monasterii. 73.   Ad idem, pro fratre Gaspari, religioso monasterii de Novocastro, Argentinensis dioecesis, ad dignitatem abbatialem dicti monasterii, per abbatem de Lucella, Basileensis dioecesis, patrem abbatem immediatum eiusdem monasterii. 74.   Ad idem, pro fratre Drocone de Edua, religioso professo monasterii Claraevallensis, ad dignitatem abbatialem monasterii de Bullencuria, per dominum Claraevallis, patrem abbatem immediatum eiusdem monasterii. 75.   Ad idem, pro fratre Symone Buchart, religioso professo monasterii de Bullencuria, in abbatem de Pietate Dei, per dominum Claraevallensem, commissarium domini Cistercii, patrem abbatem immediatum eiusdem monasterii. 76.   Ad idem, pro fratre Vincentio de Cabilone, religioso professo Cistercii, in sacra pagina baccalario, ad dignitatem abbatialem monasterii Prulliacensis per dominum Claraevallis, commissarium domini Cisterciensis, patris abbatis immediati eiusdem monasterii. 77.   Ad idem, pro fratre Guerardo Haytoy [Conradus de Haitoy, supra n° 23], religioso de Aureavalle, ad dignitatem abbatialem monasterii de Castellione, per dominum Morimundi, commissarium Capituli generalis, ac omnia per ipsum ibidem facta approbando et praecipiendo omnibus et singulis eiusdem monasterii religiosis sub poenis excommunicationis et carceris, ut eidem abbati humiliter et devote obediant, tamquam suo patri spirituali, praecipiendo omnibus Ordinis abbatibus, quatinus ubicumque ipsos rebelles et inobedientes invenerint, strictis carceribus mancipent, in plenaria Ordinis potestate. 78.   Ad idem, pro fratre Guillelmo de Puligneyo, religioso professo monasterii Cisterciensis, in abbatem de Longovado, per abbatem de Fusniaco, s. th. pr., et de Albaripa, commissarios domini Claraevallis, patris abbatis immediati eiusdem monasterii. 79.   Ad idem, pro fratre Vito, religioso monasterii de Alderspach, Pataviensis dioecesis, [in abbatem dicti monasterii], per abbatem Eberbacensem, patrem abbatem immediatum eiusdem monasterii. 80.   Ad idem, pro fratre Iacobo de Tornaco, religioso Claraevallis, in priorem de Gratia Nostrae Dominae, quondam monialium monasterio, per dominum Cisterciensem, patrem abbatem immediatum eiusdem monasterii. 81.   Ad idem, pro fratre Hugone Debardia, religioso professo monasterii de Caduino, ad dignitatem abbatialem monasterii de Gondonio, per abbatem de Caduino, patrem abbatem immediatum eiusdem monasterii. IUDICES 82.   Abbatibus de Regalimonte et de Valle Sanctae Mariae et de Vallibus Sernay, et eorum cuilibet per se et in solidum, tam coniunctim quam divisim, praesens generale Capitulum committendo praecipit, ut omnes et singulas utriusque sexus Ordinis personas, tam abbates, abbatissas, quam eorumdem conventus et monasteriia [monasteria], quos et quas per testes dignos, instrumenta, litteras, acta, obligationes, seu alia quaecumque documenta invenerint abbati et conventui monasterii Caroliloci, Silvanectensis dioecesis, aut singulis eiusdem loci personis, debite teneri et obligatos seu obligatas esse, in quibuscumque pecuniarum summis seu aliis reditibus, aut quibuscumque bonis aut debitis, seu ea iniuste detinentes, ad eisdem plenarie, realiter et de facto satisfaciendum astringant et compellant, in plenaria Ordinis potestate. 83.   Ad idem, pro priore de Gratia, abbatibus de Claravalle, de Caroliloco, s. th. pr., de Ioyaco et de Lanneyo. 84.   Ad idem, pro provisore, cellerario, bursario, ceterisque officiariis et scolaribus collegii Sancti Bernardi Parisiis, abbatibus de Caroliloco, Silvanectensis dioecesis, s. th. pr., de Regalimonte et de Valle Nostrae Dominae, tam coniunctim quam divisim. 85.   Ad idem, pro domino Claraevallensi, s. th. pr., et suo monasterio, abbatibus de Caroliloco, s. th. pr., de Igniaco, de Moris et de Longovado, tam coniunctim quam divisim. 86.   Ad idem, pro abbatissa et conventu de Vitriaco, abbatibus de Igniaco et de Pietate Dei. 87.   Ad idem, pro abbate et conventu monasterii de Caritate, abbatibus de Aceyo, de Theoloco, s. th. pr., et de Caroloco, tam coniunctim quam divisim. 88.   Ad idem, pro abbate et conventu de Pruliaco [Prulliaco], abbatibus de Caroliloco et de Regalimonte, s. th. pr., et de Ioyaco. 89.   Ad idem, pro abbate et conventu de Belloprato Tullensi, domino Morimundi et de Villerio monasteriorum abbatibus. 90.   Ad idem, pro abbate et conventu de Ioyaco, abbatibus de Prulliaco, de Valle lucenti et de Caroliloco, s. th. pr., tam coniunctim quam divisim. [DIFFINITIO] GENERALIS 91.   Cum Ordo noster… *etc.* contributionem sex milium florenorum… *etc. ut in anno* 1449. [ALIA DIFFINITIO] 92.   Capitulum generale committit abbati de Claratumba auctoritatem abbates totius Poloniae per censuras Ordinis compellendi, prout videbitur expedire, ut pro domo scolarium Ordinis in Cracovia construenda sufficienter et debite contribuant et quod possit omnia monasteria in maiori et minori Polonia visitare et ea in eorum utroque statu per se aut per alium aut alios sufficientem aut sufficientes et idoneos, quem vel quos ad hoc auctoritate praesentis diffinitionis deputare poterit, reformare, eidem similiter receptionem contributionum omnium et singulorum praedictorum monasteriorum in eisdem partibus existentium per se aut alios recipiendarum, ut illas ad ipsum Capitulum deferat aut transmittat, in plenaria potestate Ordinis committendo. 